Ynglŷn ag Arfer Annheg â Llên-ladrad 

Beth yw arfer annheg a llên-ladrad? 
Mae’r Brifysgol yn diffinio arfer annheg fel ‘unrhyw weithred, fwriadol neu fel arall, a allai  sicrhau mantais nas caniateir i’r unigolyn ei hun, neu rywun arall...’. Cyflawni arfer annheg 
mewn asesiad yw un o’r troseddau mwyaf difrifol yn y byd academaidd, a gall ei ganlyniadau fod yn ddifrifol. Mae’n tanseilio integredd ysgolheictod, ymchwil a’r broses arholi ac asesu. Un math o arfer annheg yw llên-ladrad. Honni, neu geisio honni, mai eich gwaith chi yw gwaith a wnaed, mewn gwirionedd, gan rywun arall yw llên-ladrad. Mae’n cynnwys copïo geiriau, syniadau, delweddau neu ganlyniadau ymchwil rhywun arall heb eu cydnabod, p’un a ydynt wedi’u cyhoeddi ai peidio. Mae copïo gwaith myfyriwr arall neu aelod o staff, neu erthygl gyhoeddedig heb gydnabod yr awdur, yn enghreifftiau o lên-ladrad. Mae pobl sy’n caniatáu i’w gwaith gael ei lên-ladrata hefyd yn euog. Mae’n llên-ladrad hefyd i gyflwyno gwaith ar gyfer aseiniad sydd wedi’i gyflwyno o’r blaen i’r Brifysgol mewn rhyw ffurf heb gydnabod hynny (oni bai bod ei ailddefnyddio wedi’i awdurdodi’n benodol yn y rheoliadau) – hunan lên-ladrad yw hyn. 

Mae’r canllaw sy’n dilyn yn egluro beth yw llên-ladrad, yn disgrifio rheoliadau’r Brifysgol ar gyfer delio ag ef, ac yn rhoi cymorth ar sut i’w osgoi. Y disgwyliad arferol yw y bydd pob myfyriwr yn cyflwyno copi electronig o’i waith lle bynnag y bo hynny’n bosibl. Gwneir hyn fel bod modd archwilio’r gwaith yn erbyn cronfa ddata Gwasanaeth Canfod Llên-ladrad Addysg Uwch y Deyrnas Unedig, Turnitin. Mae hawl gan eich tiwtoriaid i wneud hyn oherwydd, wrth gofrestru’n fyfyriwr yn y Brifysgol, rydych wedi rhoi caniatâd i’ch gwaith gael ei gyflwyno, os oes angen, i wasanaeth Turnitin. 

Sut gallaf i osgoi llên-ladrad? 
Mae gwaith cwrs, traethodau hir neu waith creadigol i fod yn waith gwreiddiol gennych chi. Wrth gwrs, byddwch yn defnyddio gwaith pobl eraill. Nid yn unig y mae hyn yn anochel, mae i’w ddisgwyl. Mae pob ysgolheictod yn adeiladu ar waith pobl eraill. Fodd bynnag, mae’n rhaid i chi gydnabod pob ffynhonnell gwybodaeth a ddefnyddiwyd gennych wrth baratoi eich gwaith. Cyfeirnodi (neu ddyfynnu) ffynonellau o’r fath yw un o’r sgiliau pwysicaf y mae angen i chi ei dysgu yn eich gyrfa academaidd. Mae cyfeirnodi’n golygu eich bod wedi cydnabod eich ffynonellau o ran y syniadau, y cysyniadau a’r wybodaeth rydych chi’n eu gwerthuso yn eich gwaith cwrs i’w asesu. Fel arfer erthygl neu lyfr fydd eich ffynhonnell; fodd bynnag mae’n bwysig eich bod yn cydnabod ffynonellau eraill megis CDs, DVDs, y rhyngrwyd, gohebiaeth bersonol gan gydweithwyr ayb.

Mae’n hanfodol fod unrhyw wybodaeth rydych wedi’i defnyddio’n cael ei chyfeirnodi’n gywir. Os na fyddwch yn cyfeirnodi yna mae’n bosibl yr ystyrir bod eich gwaith wedi ei lên-ladrata. Mae cyfeirnodi’n rhoi tystiolaeth eich bod wedi gwneud eich gwaith ymchwil eich hun gan eich galluogi i ddod o hyd i’r wybodaeth angenrheidiol ar gyfer dysgu mewn dyfnder. Mae’n caniatáu i chi gael persbectif eang ar wahanol faterion ac ystyried gwahanol agweddau a safbwyntiau yn y pynciau rydych yn eu hastudio. Am arweiniad llawn ar gyfeirnodi cywir gweler Llawlyfr Cyfeirnodi eich Rhaglen neu’ch Rhaglen/Cyfadran. 

Y rheol aur yw: os nad ydych yn siŵr, nodwch y cyfeiriadau’.Cysylltwch â’ch tiwtoriaid os cewch chi broblemau, yn enwedig o ran y dull o gyfeirnodi llyfrau ac erthyglau, a all wahaniaethu o bwnc i bwnc. Ni chosbir unrhyw un am ofyn cyngor ac arweiniad, ond mae 
cosbau llym am lên-ladrad! 

Beth yw’r cosbau? 
Ymdrinnir â llên-ladrad gan fyfyrwyr mewn gwaith cwrs, ffurfiau eraill o asesu parhaol, arholiadau, traethodau hir neu draethodau ymchwil yn unol â’r Weithdrefn a’r rheoliadau ar Arfer Annheg. Mae’r un rheoliadau’n berthnasol I unrhyw fath arall o arfer annheg. Mae’r rheoliadau hyn i’w gweld ym Mhennod 13 y LlAA. 

[bookmark: _GoBack]Mae’r Brifysgol yn defnyddio amryw gosbau, sy’n amrywio o ran eu llymder, mewn achosion lle mae arfer annheg wedi’i gadarnhau. Mae’n ofynnol i bob tiwtor fod yn effro yn y dasg o ddod o hyd i lên-ladrad a disgwylir iddynt weithredu ym mhob achos lle amheuir hynny. Gyda phob darn o waith cwrs yr ydych yn ei gyflwyno i’w asesu, bydd yn ofynnol ichi lenwi ffurflen yn nodi bod y gwaith yn waith gwreiddiol gennych chi. Mae’n bosibl na chaiff eich gwaith ei farcio os na fyddwch yn cynnwys datganiadllên-ladrad gyda’ch asesiad. Eich cyfrifoldeb chi yw sicrhau bod y ffurflen briodol wedi’i chynnwys gyda’ch gwaith. Gellir cael copïau o’r ffurflen o Swyddfeydd y Cyfadrannau. 


